Uttar Pradesh new population policy by Yogi Adityanath government | ଉତ୍ତର ପ୍ରଦେଶରେ ଆସନ୍ତା ବର୍ଷ ହେବାକୁ ଥିବା ବିଧାନ ସଭା ନିର୍ବାଚନ ପୂର୍ବରୁ ଏହି ଐତିହାସିକ ନିଷ୍ପତ୍ତି ନେଇଛନ୍ତି ଯୋଗୀ ସରକାର । ପ୍ରସ୍ତାବିତ ଆଇନ ଅନୁସାରେ ଦୁଇରୁ ଅଧିକ ପିଲାଙ୍କ ବାପାଙ୍କୁ ସରକାରଙ୍କ କୌଣସି କଲ୍ୟାଣକାରୀ ଯୋଜନାର ଲାଭ ମିଳିବନି ।
ପ୍ରଧାନ ମନ୍ତ୍ରୀ ନରେନ୍ଦ୍ର ମୋଦିଙ୍କ ସହ ଯୋଗୀ ଆଦିତ୍ୟନାଥ (ଫାଇଲ୍ ଫଟୋ)
Share this:
ନୂଆ ଦିଲ୍ଲୀ / ଲକ୍ଷ୍ନୌଃ ଦେଶର ସର୍ବାଧିକ ଜନସଂଖ୍ୟା ବିଶିଷ୍ଟ ରାଜ୍ୟ ଉତ୍ତର ପ୍ରଦେଶରେ (Uttar Pradesh) ଲାଗୁ ହେବାକୁ ଯାଉଛି ନୂଆ ଜନସଂଖ୍ୟା ନିୟନ୍ତ୍ରଣ ନୀତି । କୁହାଯାଉଛି ଯେ ଜୁଲାଇ ୧୧ ତାରିଖ ଜନସଂଖ୍ୟା ଦିବସରେ (Population Day) ଏହି ନୂଆ ନୀତି ଘୋଷଣା କରିବେ ଯୋଗୀ ଆଦିତ୍ୟନାଥଙ୍କ (Yogi Adityanath) ସରକାର । ଏହି ନୀତି ଅନୁସାରେ ଦୁଇରୁ ଅଧିକ ପିଲା ଥିବା ବ୍ୟକ୍ତିମାନଙ୍କୁ କୌଣସି ସରକାରୀ ସବସିଡି ବା କୌଣସି କଲ୍ୟାଣକାରୀ ଯୋଜନାର ଲାଭ ମିଳିବ ନାହିଁ । ଏମିତି ବ୍ୟକ୍ତି ସରକାରୀ ଚାକିରି ପାଇଁ ବି ଆବେଦନ କରିପାରିବେ ନାହିଁ କିମ୍ବା ଲୋକାଲ୍ ବଡି ନିର୍ବାଚନ ଲଢ଼ିପାରିବେ ନାହିଁ ।
ଉତ୍ତର ପ୍ରଦେଶରେ ଆସନ୍ତା ବର୍ଷ ବିଧାନସଭା ନିର୍ବାଚନ ହେବାକୁ ଯାଉଛି । ତା' ପୂର୍ବରୁ ଏକ ଐତିହାସିକ ନିଷ୍ପତ୍ତି ନେଇଛନ୍ତି ଯୋଗୀ ସରକାର । ଜୁଲାଇ ୧୧ ତାରିଖ ଦିନ ଜନସଂଖ୍ୟା ଦିବସରେ ନୂଆ ଜନସଂଖ୍ୟା ନିୟନ୍ତ୍ରଣ ନୀତି ଜାରି କରିବାକୁ ଯାଉଛନ୍ତି ସରକାର । ନୂଆ ଜନସଂଖ୍ୟା ନିୟନ୍ତ୍ରଣ ଆଇନ ନେଇ ଡ୍ରାଫ୍ଟ ପ୍ରସ୍ତୁତ କରାଯାଇଛି । ଉତ୍ତର ପ୍ରଦେଶ ରାଜ୍ୟ ବିଧି ଆୟୋଗ ଜନତାଙ୍କ ମତ ଉପରେ ବିଚାର କରିବା ପରେ ଏହାକୁ ରାଜ୍ୟ ସରକାରଙ୍କୁ ଦେବ । ଆୟୋଗ ଡ୍ରାଫ୍ଟକୁ ୱେବସାଇଟ୍ http://upslc.upsdc.gov.in/ରେ ଅପ୍ଲୋଡ କରିଦେଇଛି । ଜୁଲାଇ ୧୯ ଯାଏଁ ଜନତାଙ୍କଠାରୁ ମତ ମଗାଯାଇଛି ।
ପ୍ରସ୍ତାବିତ ଆଇନ ଅନୁସାରେ ଦୁଇରୁ ଅଧିକ ପିଲାଙ୍କ ବାପାଙ୍କୁ କୌଣସି ବି ପ୍ରକାର ସରକାରୀ ସବସିଡି ବା କୌଣସି କଲ୍ୟାଣକାରୀ ଯୋଜନାର ଲାଭ ମିଳିବ ନାହିଁ । ଏହା ଛଡ଼ା ଏମିତି ବ୍ୟକ୍ତି କୌଣସି ସରକାରୀ ଚାକିରି ପାଇଁ ବି ଆବେଦନ କରିପାରିବେ ନାହିଁ । ନୂଆ ଡ୍ରାଫ୍ଟରେ ଏ କଥା ବି କୁହାଯାଇଛି ଯେ ଦୁଇରୁ ଅଧିକ ପିଲା ଥିବା ବ୍ୟକ୍ତିଙ୍କୁ ସ୍ଥାନୀୟ ଲୋକାଲ୍ ବଡ଼ି ଇଲେକ୍ସନରେ ଲଢ଼ିବା ନେଇ କଟକଣା ରହିବ । ନୂଆ ଜନସଂଖ୍ୟା ନୀତିରେ ସେହି ଲୋକଙ୍କୁ ପ୍ରୋତ୍ସାହନ ଦେବା ଉପରେ ଧ୍ୟାନ କେନ୍ଦ୍ରିତ କରାଯିବାର ସମ୍ଭାବନା ରହିଛି, ଯାହା ଜନସଂଖ୍ୟା ନିୟନ୍ତ୍ରଣରେ ସାହାଯ୍ୟ କରିବ ।
ଏଥିରେ କୁହାଯାଇଛି ଯେ ଦୁଇଟି ବା କମ୍ ପିଲା ଥିଲେ ପାଣି, ବିଜୁଳି ଓ ହାଉସ୍ ଟ୍ୟାକ୍ସରେ ରିହାତି ମିଳିବ । ନସବନ୍ଦୀ ବା ପରିବାର ନିୟୋଜନ କରାଇଲେ ଚାକିରିରେ ପ୍ରୋମୋସନ୍ ସମେତ ଅନ୍ୟ ବହୁ ସୁବିଧା ମିଳିବ । ଆହୁରି ମଧ୍ୟ ଗୋଟିଏ ସନ୍ତାନ ଥିଲେ ତା' ପାଇଁ ୨୦ ବର୍ଷ ବୟସ ଯାଏଁ ମାଗଣା ଚିକିତ୍ସା, ଶିକ୍ଷା ଓ ବୀମାର ବ୍ୟବସ୍ଥା ରହିବ ।
ଏହି ଆଇନ ଲାଗୁ ହେଲେ ଦୁଇରୁ ଅଧିକ ପିଲା ଥିବା ବ୍ୟକ୍ତିଙ୍କୁ ସରକାରୀ ଚାକିରି ପାଇଁ ଆବେଦନ ବା ପ୍ରୋମୋସନର ସୁଯୋଗ ମିଳିବ ନାହିଁ । ୭୭ଟି ସରକାରୀ ଯୋଜନା ବା ଅନୁଦାନରୁ ମଧ୍ୟ ସଂପୃକ୍ତ ବ୍ୟକ୍ତି ବଞ୍ଚିତ ହେବେ । ଏହି ଆଇନ ଲାଗୁ ହେଲେ ବର୍ଷକ ଭିତରେ ସବୁ ସରକାରୀ ଅଧିକାରୀ ଓ କର୍ମଚାରୀ ଓ ସ୍ଥାନୀୟ ଲୋକାଲ୍ ବଡିର ଜନପ୍ରତିନିଧି ସମସ୍ତଙ୍କୁ ଗୋଟିଏ ସତ୍ୟପାଠ ଦେବାକୁ ହେବ ଯେ ସେମାନେ ଏହି ଆଇନ ଉଲ୍ଲଙ୍ଘନ କରିବେ ନାହିଁ ।
ଏହି ଆଇନ ଲାଗୁ ହେବା ସମୟରେ ଯଦି ଦୁଇଟି ପିଲା ଥିବେ ଏବଂ ସତ୍ୟପାଠ ଦେବା ପରେ ତୃତୀୟ ପିଲା ହୁଏ ତେବେ ଜନପ୍ରତିନିଧିଙ୍କର ନିର୍ବାଚନ ରଦ୍ଦ କରିଦେବା ବା ନିର୍ବାଚନ ଲଢ଼ିବାକୁ ନ ଦେବା ଭଳି ପ୍ରସ୍ତାବ ରହିବ । ଏତିକି ନୁହେଁ ସରକାରୀ କର୍ମଚାରୀଙ୍କୁ ପ୍ରମୋସନ ତଥା ବରଖାସ୍ତ କରାଯିବା ଯାଏଁ ପ୍ରସ୍ତାବ ରହିଛି ଏହି ନୀତିରେ ।
ପ୍ରାୟ ୨୫ କୋଟି ଜନସଂଖ୍ୟା ବିଶିଷ୍ଟ ରାଜ୍ୟ ଉତ୍ତର ପ୍ରଦେଶରେ ଏହି ଜନସଂଖ୍ୟା ନୀତି ରାଜ୍ୟରେ ନ୍ୟାସନାଲ୍ ଫ୍ୟାମିଲି ହେଲ୍ଥ ସର୍ଭେ ସହ ବହୁ ଅନ୍ୟ ରିପୋର୍ଟର ଅଧ୍ୟୟନ କରିବା ପରେ ପ୍ରସ୍ତୁତ କରାଯାଇଛି । ଜାତୀୟ ପରିବାର ସ୍ବାସ୍ଥ୍ୟ ସର୍ବେକ୍ଷଣ-୦୫ର ରିପୋର୍ଟ ଖୁବ୍ ଶୀଘ୍ର ଜାରି ହେବାକୁ ଯାଉଛି ।
ଉତ୍ତର ପ୍ରଦେଶର ଏହି ନୂଆ ନୀତି ଜନସଂଖ୍ୟା ସ୍ଥିରୀକରଣର ପ୍ରୟାସକୁ ଦ୍ରୁତ କରିବ । ଜନସଂଖ୍ୟା ନିୟନ୍ତ୍ରଣ ଡ୍ରାଫ୍ଟରେ ୨୦୨୬ ଓ ୨୦୩୦ ମସିହା ଯାଏଁ ଦୁଇଟି ପର୍ଯ୍ୟାୟରେ ଭିନ୍ନ ଭିନ୍ନ ମାନକ ଉପରେ କେନ୍ଦ୍ରୀତ ଲକ୍ଷ୍ୟ ନିର୍ଦ୍ଧାରିତ କରାଯାଇଛି ।
ନ୍ୟୁଜ୍ ୧୮ ଓଡ଼ିଆରେ ବ୍ରେକିଙ୍ଗ୍ ନ୍ୟୁଜ୍ ପଢ଼ିବାରେ ପ୍ରଥମ ହୁଅନ୍ତୁ| ଆଜିର ସର୍ବଶେଷ ଖବର, ଲାଇଭ୍ ନ୍ୟୁଜ୍ ଅପଡେଟ୍, ନ୍ୟୁଜ୍ ୧୮ ଓଡ଼ିଆ ୱେବସାଇଟରେ ସବୁଠାରୁ ନିର୍ଭରଯୋଗ୍ୟ ଓଡ଼ିଆ ଖବର ପଢ଼ନ୍ତୁ ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
